A Bizottság 2302/2003/EK rendelete
(2003. december 29.)
az AKCS/TOT vagy az EK/TOT vegyes származású cukor, illetve cukor és kakaó keverékekre vonatkozó behozatali engedélyek kiadásának részletes szabályairól szóló 192/2002/EK rendelettől való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozatra [1], és különösen annak III. melléklete 6. cikke (4) bekezdésére,
mivel:
(1) A 192/2002/EK bizottsági rendelet [2] megállapítja a 17. KN árucsoport és az 18061030, illetve az 18061090 KN-kód alá tartozó, AKCS/TOT vagy EK/TOT vegyes származású termékek behozatali engedélyei kiadására vonatkozó részletes szabályokat.
(2) Tekintettel az Európai Unió 2004. május 1-jei bővítésére, a 2004-es évre eltérést kell engedélyezni az említett rendeletben megállapított kérelmek benyújtására vonatkozó menetrendtől annak érdekében, hogy az új tagállamokbeli gazdasági szereplők részt tudjanak venni e termékek behozatalában a csatlakozás időpontjától kezdődően. Ugyanezen célból meg kell állapítani a 2004. január 1-jén rendelkezésre álló maximális mennyiségeket is, amelyek a 2001/822/EK határozat III. mellékletének 6. cikke (4) bekezdésének második albekezdésében meghatározott maximális éves mennyiség egyharmadának felel meg.
ELFOGADTA EZT A RENDELETET:
1. cikk
(1) A 2004-es évben, a 192/2002/EK rendelet 3. cikkének (2) bekezdésétől eltérően, a behozatali engedély iránti kérelmeknek a januári hónapra vonatkozó kérelmek benyújtása idején legalább 25 tonna és legfeljebb a (3) bekezdésben megállapított mennyiségre, a kérelmek benyújtását követő időszakokban pedig a rendelkezésre álló mennyiségekre kell vonatkozniuk.
(2) A 2004-es évben, a 192/2002/EK rendelet 6. cikkének (1) bekezdésétől eltérően, az engedély iránti kérelmeket a tagállamok illetékes hatóságaihoz 2004. januárjának, májusának, júliusának, és októberének első öt munkanapján kell benyújtani.
(3) A 2004-es évben, a 192/2002/EK rendelet 6. cikkének (3) bekezdésétől eltérően, amennyiben a 2004. január első öt munkanapján benyújtott engedély iránti kérelmek lejárnak, vagy meghaladják a 9333 tonnát, a Bizottság egységes csökkentési együtthatót határoz meg, amelyet az engedély iránti kérelmek benyújtására nyitvaálló határidő utolsó napjától számított 10 munkanapon belül benyújtott kérelmekre kell alkalmazni.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. december 29-én.